
Bestyrelsesberetning for 2016

I 2016 er der ikke sket den store udvikling i antallet af kunder i Jægerspris Vandværk Amba. I 2015 endte vi på 940 kunder og ved udgangen af 2016 er vi på 980 kunder. Hvis vi omregner antallet af kunder til enkeltboliger, forsyner vi faktisk godt 1200 boliger, svarende til omkring 2.000 personer. 
Vandværkets udpumpede mængde ligger på ca. 140.000 m³, hvilket er på niveau med de udpumpede mængder i 2015. I dette tal er inkluderet Frederikssund Forsynings område, som tidligere blev forsynet fra det nedlagte Neder-Dråby Vandværk.
I løbet af 2016 fik vi svar på de prøvningen af de målere vi havde nedtaget til kontrol. I 2015 fik vi prøvet 10 målere, og det faldt positivt ud, så vi regnede med, at de sidste 60 målere der skulle udtages til prøvning også faldt positivt ud, men det gjorde de ikke. Det betyder, at vi skal i gang med udskiftningen af målerne hos alle kunderne. 
Målerudskiftningen er en stor opgave, og som det tidligere har fremgået af budgetterne, også en ret bekostelig affære. Bestyrelsen har derfor prioriteret at analysere hvilke målere det bedst kan svare sig at skifte til. Skal vi have traditionelle ”mekaniske” målere, eller skal vi have elektroniske fjernaflæste målere?
Der er plusser og minusser ved begge typer af målere, men de vigtigste parameter er prisen for måleren og hvilke muligheder der kan være for at gøre administrationen af målerne billigere og smartere for kunderne og værkets administration.
Bestyrelsens holdning er, at det kan svare sig at skifte til de elektroniske fjernaflæste målere. Disse målere har en forventet levetid der er dobbelt så lang som de mekaniske målere, så selvom de er dyrere i indkøb, bliver de billigst samlet set. Den endelige beslutning vil blive truffet i 2017, når der ligger prøveresultater fra målerleverandøren der viser, at målerne kan holde dobbelt så længe som de mekaniske målere.
I 2016 har vi afsluttet renoveringen og gennemgangen af vores hovedventiler på ledningsnettet. De er nu alle funktionsdygtige, og der er opsat skilte i nærheden der viser ventilens placering i forhold til skiltet. Skiltene er med til at sikre, at vi kan finde dem selvom der ligger sne eller andet der dækker dækslet.
Selve vandværksdriften har ikke givet anledning til de store forstyrrelser i forhold til kunderne, men vi har haft en del problemer med det radiosystem der skal kommunikere mellem selve vandværket og de boringer og trykstationer vi har rundt omkring i byen. Udstyret falder ud så vi ikke kan styre vandværksdriften ordentligt. Vi har derfor besluttet at skifte dette system, da det ikke kan repareres længere. Selve udskiftningen vil ske i 2017.
I 2016 havde vi forventet at få klarhed over hvor vores nye boring skulle placeres. Vi havde udarbejdet et forslag i samarbejde med Stiftelsen, men Frederikssund Kommune mente ikke denne placering var god, da der var risiko for at vandpumpning på dette sted ville påvirke forholdene for meget. Området der ude er nemlig et moseområde. Dialogen med Stiftelsen og Kommunen vil derfor fortsætte i 2017 for at forsøge at finde en ny egnet placering.
Blå Nat i 2016 blev gennemført efter samme plan som i 2015, med en stand oppe i Hovedgaden i stedet for at holde åbent på vandværket. Vi havde en konkurrence på standen med god deltagelse. Konkurrencen bestod i at, at vi inden Blå Nat havde inviteret de mindste skoleklasser i Jægerspris til at give et bud på hvad der er vigtigt omkring vand og grundvand. Det kom der en masse gode placher ud af. Disse blev udstillet på vores stand, og de besøgende kunne så stemme på den planche de synes der var bedst. Den vindende klasse blev 0. klasse på Jægerspris nye friskole. De fik efterfølgende en præmie på en omgang is til klassen fra et af de lokale ishuse.
Hvis jeg afslutningsvis skal se ind i det nye år, bliver de to væsentligste opgaver at fortsætte planlægningen af en struktureret renovering af vores ledningsnet, og få igangsat udskiftningen af vores vandmålere. 
Afslutningsvis vil jeg gerne takke den samlede bestyrelse, vores suppleanter og vores eksterne samarbejdspartnere for et godt samarbejde i årets løb.
Og dermed vil jeg overlade denne 106. beretning til generalforsamlingens behandling. 

